СТАНОВИЩЕ

ЗА ДИСЕРТАЦИЯТА ЗА ПРИСЪЖДАНЕ НА ОБРАЗОВАТЕЛНА И НАУЧНА СТЕПЕН „ДОКТОР“ НА ТЕМА

**„АБОЛИЦИОНИЗМЪТ И ВЛИЯНИЕТО МУ ВЪРХУ ГРАЖДАНСКОТО ОБЩЕСТВО В НОВА АНГЛИЯ, 1831-1861 Г.“**,

НА **БОРИСЛАВ В. МОМЧИЛОВ**,

ДОКТОРАНТ КЪМ КАТЕДРА „НОВА И СЪВРЕМЕННА ИСТОРИЯ“, НА ИСТОРИЧЕСКИЯ ФАКУЛТЕТ НА СОФИЙСКИЯ УНИВЕРСИТЕТ „СВ. КЛИМЕНТ ОХРИДСКИ“, С НАУЧЕН РЪКОВОДИТЕЛ ПРОФ. Д-Р БОРИСЛАВ ГАВРИЛОВ

 Темите свързани с историята на робовладението в Съединените щати и съответно на аболиционисткото движение, не са загубили своята актуалност и продължават да предизвикват изследователски интерес, ако и тези конкретни явления да са вече доста отдалечени от нашето време. За това свидетелства и несекващия поток изследвания на различните аспекти на робовладелската система и аболиционизма, главно от американски автори. Но проекти за разработване на такива теми имат място даже в системата на средното образование в Съединените щати и други страни.

Макар че една тема може да бъде дълго и детайлно проучвана, винаги може да се намери нов ъгъл на изследователския подход, на критическо преосмисляне и фокусиране върху нейни специфични аспекти. Затова можем да приветстваме и един свеж и научно издържан поглед към историята на аболиционизма от български изследовател.

Дисертантът Борислав Момчилов е ограничил географските граници на изследването на аболиционизма до шестте щата на Нова Англия, а хронологическите - с начална дата 1831 г. (определена от появата на вестника *The Liberator* и въстанието на Нат Търнър) и крайна - 1861 г. (до Конфискационния акт на Ейбрахам Линкълн). Като основна задача е определено изясняването на отношението между проявите на аболиционизма и формирането на модерната американска идентичност и гражданско общество (конкретно в Нова Англия).

Дисертацията е разработена на основата на широк кръг разнообразни първични източници (официални документи от различен вид, речи и статии на публични фигури, вестници, памфлети, мемоари и други), чийто характер и значимост е подробно изяснена.

Особено стойностен е задълбочения историографски преглед, като значимите работи в обширната литература посветена на различни страни на робовладелската система и аболиционисткото движение, са подложени на обстоен критически анализ. По всичко личи, че дисертантът е използвал пълноценно възможността да работи за половин година в Харвардския университет.

Първата глава „Създаването на The Liberator и популяризиране на движението, 1831-1840 г.“ е посветена на началния период на възникване и формиране на аболиционизма, когато той придобива по-избистрен идеен и организиран характер. Събитията от това десетилетие ангажират в нарастваща степен общественото съзнание с въпросите на робовладението и засилват процеса на идейно-политическо разделение в страната.

В глава II „Възход на политическия аболиционизъм, 1840-1850 г.“ се разглежда новия етап в аболиционисткото движение, което застъпва идеите за настъпателно политическо участие и ефективно противопоставяне на робовладелската система, възприемана като основна причина за националните проблеми. През този период въпросът за робовладението и неговите последствия придобиват централно място в американското общество, а аболиционисткото движение се превръща в основен обществен и политически фактор. Същевременно настъпва разочарование от ефективността на политиката на компромиси като основен метод за решаване на критични проблеми в американското общество

Глава III „Краят на една епоха, 1851-1861 г. е посветена на десетилетието характеризиращо се със задълбочаващи се политически кризи, довели в крайна сметка до избухването на Гражданската война. Аболиционисткото движение има решаваща роля за утвърждаването на антиробовладелските позиции на северната общественост, както и за компрометирането на политиката на компромиси провеждана в продължение на десетилетия.

Проробовладелското законодателство от това десетилетие засилва общественополитическото напрежение и води до преразглеждане на взаимоотношенията между Севера и Юга. Създаването на Републиканската партия, учредена от аболиционисти, бивши фрийсойлъри и виги, внася качествено нов момент в историята на Съединените щати през XIX век, и по-сетне. Разцеплението между про- и антиробовладелските кръгове става пълно и окончателно и кулминацията на този процес е войната в “*bleeding Kansas*” **(**по определението на известния поддръжник на аболиционизма Хорас Грийли), въстанието на Джон Браун и избухването на Гражданската война.

В заключението е направено обобщение на основните констатации, като се набляга върху ролята на аболиционисткото движение като една от основните причини за промяната в обществените настроения в Севера към робовладелската система и отварянето на пътя към неизбежния фатален конфликт. Борислав Момчилов убедително доказва, че макар и обстойно разработвана, темата продължава да има значителен изследователски и познавателен потенциал.

Структурата на дисертацията е сполучливо балансирана, а стилът – научно издържан и заедно с това достъпен.

Бележките към текста на дисертацията имат предимно технически характер (неортодоксалната транскрипция на имена и превод на термини, напр., Тюро, вместо Торо, Thoreau, терминът *“peculiar iInstitution”*, т.е. робовладението, би трябвало да преведе като „*специфична*“, или „*специална*“, а не „*странна институция*“; както и неизчистените печатни грешки).

Като прилага интегрирана методология и на основата на успешно овладяване на огромния масив от извори и историография, Борислав Момчилов е успял обрисува плътна и убедителна картина на еволюцията и проявите на аболиционизма като значимо явление в историята на Американската република през XIX век. Аболиционизмът изпъква като сложно и разнолико движение, което упражнява значително влияние върху политическия живот, обществените нагласи и интелектуалните явления в критичен период от миналото на Съединените щати.

Дисертацията върху историята на аболиционизма и влиянието му върху гражданското общество в щатите от Нова Англия, е забележително постижение с определени приносни моменти, което ми основание предложа на уважаемите членове на научното жури, да бъде присъдена на докторанта Борислав В. Момчилов образователната и научна степен „доктор по история“.

25.03.2019 г. проф. д-р Румен Генов